Brumbies se Folau skitter in Canberra | Netwerk24
Brumbies se Folau skitter in Canberra
Deur Sportredaksie 15 Maart 2019 13:06
Die Brumbies se haker Folau Fainga'a het Vrydag in die GIO-stadion in Canberra twee drieë gedruk om sy span te help om sy Superrugbywedstryd teen die Waratahs met 19-13 te wen.
Folau Fainga'a (in die middel) het Vrydag vir die Brumbies twee drieë teen die Waratahs gedruk. Foto: Getty Images
Fainga'a het in al vier die Brumbies se vorige wedstryde ook 'n drie gedruk, so 'n mens kan hom seker 'n driedrukmasjien noem as jy hom oor 'n bier wil komplimenteer.
Maar eintlik is die regte masjien die Brumbies se agttal. Dis die pak voorspelers se goeie dryfspel wat die meeste van Faing'a se drieë aanvoer.
Hy is net die man wat koelkop agter die res van die voorspelers bly en die bal agter die doellyn plant.
Fainga'a – wat een pragtige, dun vlegseltjie op sy agterkop het – het een van sy drieë vanuit 'n lynstaandryf gekry.
Curtis Rona, die Waratahs se regtervleuel, kry die bal weg in Vrydag se wedstryd teen die Brumbies in Canberra. Foto: Getty Images
Vir die ander een het hy met groot krag van naby die doellyn af deurgestorm.
Glen Jackson, die skeidsregter, het vir die Brumbies ook 'n strafdrie gegee ná die Waratahs verskeie oortredings naby hul doellyn afgestaan het.
Die Waratahs moes vir 20 minute weens geelkaarte met net 14 spelers klaarkom.
Dat die Brumbies toe nie punte kon aanteken nie, wys dat hulle nie juis kookwater op die aanval was nie.
Volgens Christian Lealiifano, die wenspan se kaptein, was dit egter eerder omdat die Waratahs so verwoed verdedig het.